text: Blev vækket af tyv i soveværelset
  04 juli 2014 kl. 04.37
  En beboer i en villa i Skovparken i Hedensted blev ved tre-tiden natten til fredag vækket, da en tyv stod i soveværelset og med en lommelygte afsøgte rummet for værdier.
  Villaens beboer blev hurtig vågen og forsøgte at pågribe den ubudne gæst, der dog tog flugten i en Mercedes 500, der tilhører villa-ejeren og stod i garagen.
  Tyven havde fået fat i nøglerne under indbruddet sammen med mobiltelefoner, ure og computerudstyr.
  Flugten i den hurtige Mercedes gik mod Vejle ad landevejen, hvor en patrulje fra Sydøstjyllands Politi fik øje på den og forfulgte den til Bredballe, hvor flugten fik en brat ende, da tyven miste herredømmet og kørte galt.
  Det viste sig at være en 34-årig mand fra Skanderborg-området, som politiet i forvejen har et langt bekendtskab med, som vagtchef Svend Pedersen udtrykker det overfor TV SYD.
  Nu er tyven bag lås og slå og de stjålne værdier på vej tilbage til Hedensted, hvor villa-ejeren dog får en noget ramponeret og bulet Mercedes tilbage.
  